b'\n_START_ARTICLE_\nJoel Vilkki\n_START_SECTION_\nHenkil\xc3\xb6historia\n_START_PARAGRAPH_\nVilkin puoliso oli Suoma Eliisa Kallo, heid\xc3\xa4n pojastaan Panu Vilkist\xc3\xa4 (s. 1927) tuli lastenkirurgi. Tyt\xc3\xa4r Helj\xc3\xa4 (s. 1935) avioitui taidemaalari Mauri Fav\xc3\xa9nin kanssa._NEWLINE_Vilkki toimi kauemmin kuin kukaan muu Someron yhteiskoulun rehtorina ja oli arvostettu opettaja. Vilkin aikaa Someron yhteiskoulun rehtorina, t\xc3\xa4h\xc3\xa4n liittynytt\xc3\xa4, aikanaan tunnettua Someron koulujupakkaa 1930-luvulla sek\xc3\xa4 Vilkin kasvatusihanteita on k\xc3\xa4sitelty Sampo Haahtelan romaanissa Idealistit._NEWLINE_Vilkki oli esperanton edell\xc3\xa4k\xc3\xa4vij\xc3\xb6it\xc3\xa4 Suomessa ja yh\xc3\xa4 k\xc3\xa4yt\xc3\xb6ss\xc3\xa4 olevan Suomi-esperanto-suomi -taskusanakirjan kirjoittaja. Ainutlaatuista oli esperanton ottaminen koulun oppiaineeksi Vilkin aikana. Vilkin oppilaana esperantoa opiskelivat muiden muassa M. A. Numminen ja Severi Parko._NEWLINE_Kiiruun puisto, jonka Vilkki kasvatti omistamansa Kiiruun talon ymp\xc3\xa4rille, on Someron keskustaajaman maamerkkej\xc3\xa4._NEWLINE_Someron Jaatilan Rankkulassa on Vilkin mukaan nimetty Joel Vilkin tie. Kiiruun puistossa Kiiruun talon edustalla paljastettiin vuonna 1999 Mauri Fav\xc3\xa9nin suunnittelema Joel Vilkin muistomerkki sek\xc3\xa4 Joel ja Suoma Vilkin el\xc3\xa4m\xc3\xa4nty\xc3\xb6st\xc3\xa4 kertova Joel ja Suoma Vilkin muistolaatta.'